Meldonija efekti preklīniskā modelī un pacientiem ar labā kambara mazspēju. Promocijas darba kopsavilkums
Authors:   ,   Rīgas Stradiņa universitāte, Kigitoviča Dana 
Published: December 2023

Labā kambara (LK) mazspēja (LKM) ir saistīta ar sliktu klīnisko prognozi, un tās ārstēšanas iespējas ir ierobežotas. LKM gadījumā ir patoloģiski izmainīts miokarda enerģijas metabolisms. Savukārt enerģijas metabolisma signālceļu regulācija sirds muskulī tiek uzskatīta par daudzsološu terapijas iespēju. Meldonijam piemīt kardiometaboliska aktivitāte preklīniskajos sirds kreisā kambara mazspējas modeļos, kur tas uzlabo sirds funkciju, savukārt pacientiem ar sirds mazspēju ir novērota klīnisko rādītāju uzlabošanās. Šī pētījuma ietvaros tika analizēta divu LKM izraisošu slimību, pulmonālās arteriālās hipertensijas (PAH) un hroniskas trombemboliskas plaušu hipertensijas (HTEPH), incidence Latvijas populācijā un izvērtēta meldonija farmakoloģiskā ietekme preklīniskā modelī žurkām ar monokrotalīna inducētu PAH un LKM. PAH un HTEPH incidence tika noteikta, analizējot Latvijas Pulmonālās hipertensijas (PH) reģistra datus. Meldonija ietekme uz PH inducētu LKM modeli tika noteikta žurkās, kurām tika injicēts monokrotalīns. Meldonija ietekme uz pacientu funkcionālo kapacitāti un elpas trūkumu, kā arī medikamenta panesamība, tika analizēta pacientiem ar PAH inducētu LKM. PAH incidence 2021. gadā bija 9,5 uz 1 miljonu iedzīvotāju un 11,7 uz 1 miljonu pieaugušo iedzīvotāju. Savukārt, HTEPH incidence bija 4,2 uz 1 miljonu iedzīvotāju un 5,0 uz 1 miljonu pieaugušo iedzīvotāju. Terapija ar meldoniju preklīniskā pētījumā ar Sprague-Dawley žurkām samazināja plaušu pret ķermeņa masas indeksu, LK pret ķermeņa masas indeksu, Fultona indeksu un beigu sistolisko laukumu (p < 0,05), un palielināja LK frakcionētās laukuma izmaiņas (p < 0,05). Terapija ar meldoniju uzlaboja mitohondriju bioenerģētiku LK kardiomiocītos. Terapija ar meldoniju pacientiem ar LKM būtiski uzlaboja PVO funkcionālo klasi un SF-36 anketas vērtības (p < 0,05). Pēc meldonija ordinēšanas 6 minūšu iešanas testa noietā distance būtiski pieauga (p = 0,021), savukārt Borga dispnojas skalas vērtība samazinājās pēc 6 minūšu iešanas testa (p = 0,003). Gan PAH, gan HTEPH incidence pēdējo 5 gadu laikā Latvijā ir stabila un atbilst citu Eiropas valstu incidencei, tomēr lielākā daļa pacientu vēl arvien tiek diagnosticēti vēlīnā slimības stadijā. Eksperimentālā labā kambara mazspējas modelī meldonijs novērš LKM attīstību, uzlabojot mitohondriju bioenerģētiku. Terapija ar meldoniju pacientiem ir droša un labi panesama. Tā palielina pacientu funkcionālu kapacitāti un samazina dispnoju pacientiem ar hronisku LKM. 3.2. klīniskā medicīna; apakšnozare – internā medicīna. Atslēgvārdi: labā kambara mazspēja, meldonijs, mitohondriji, enerģijas metabolisms, PAH incidence, HTEPH incidence. Šis pētījums tika izstrādāts ar Eiropas Sociālo fondu un Latvijas valsts budžeta finansējumu projekta Nr. 8.2.2.0/20/I/004 “Atbalsts doktorantu iesaistei zinātniski pētnieciskajā un studiju darbā” ietvaros Rīgas Stradiņa universitātē Šis pētījums tika izstrādāts RSU ar Doktora studiju granta atbalstu. Šis pētījums tika izstrādāts ar VPP atbalstu VPP-COVID-2020/1-0014 “Jauni ārstniecības un profilakses līdzekļi koronavīrusu un to izraisīto infekciju seku mazināšanai”. Šis pētījums tika izstrādāts ar FLPP atbalstu lzp-2020/1-0055 “Balona pulmonārās angioplastijas metodes ieviešana un tās efektivitātes izvērtēšana hroniskas trombemboliskas plaušu hipertensijas pacientu ārstēšanā Paula Stradiņa Klīniskajā universitātes slimnīcā”.